Un tânăr în vârstă de 18 ani, care abia avea o lună de zile de când își dobândise permisul de conducere, s-a angrenat într-o urmărire periculoasă cu poliția după el din motive greu de intuit, având în vedere că aparent nu avea nimic de ascuns.
Polițiștii din primul echipaj au alertat și alte echipaje, iar fugarul a putut fi oprit doar cu dispozitivul de oprire forțată tip "spike", acea bandă de cuie care se aruncă în fața mașinii și perforează cauciucurile.
În seara zilei de marți, 12 martie, în jurul orei 21.15, polițiștii din cadrul unui echipaj de la Poliția orașului Vicovu de Sus, care se aflau în serviciu de patrulare pe raza satului Falcău, comuna Brodina, au efectuat semnal de oprire unui autoturism care circula pe direcția spre Straja.
Șoferul nu a oprit la semnal, iar polițiștii au plecat în urmărire. Se știe, în acea zonă sunt dese cazurile de șoferi care nu opresc la semnal, în special contrabandiștii de țigări.
Polițiștii au efectuat somații multiple, iar la un moment dat au observat că mașina are aplicat semnul de șofer începător. Au solicitat prin stație sprijin prin prezența unei echipaj suplimentar, care se afla în apropiere de Straja.
Al doilea echipaj a așteptat mașina suspectă și, după efectuarea unei noi somații, a folosit dispozitivul baraj rutier extensibil cu țepi (SPIKE).
Șoferul a tras de volan dreapta, încercând să evite dispozitivul, dar anvelopele din spate ale mașinii au fost perforate.
Fugarul a fost reținut de polițiști în timp scurt.
La volan era un tânăr în vârstă de 18 ani, din comuna Straja, posesor de permis de conducere de doar o lună de zile.
Spre surpriza polițiștilor, tânărul a ieșit "curat" și privind consumul de alcool și privind cel de droguri. Acesta avea toate documentele în regulă.
Polițiștii nu au constatat vreo infracțiune.
Prin urmare, tânărul a încasat doar o amendă de 825 de lei, pentru neoprire la semnal, iar ca măsură complementară i-a fost suspendat dreptul de a conduce autovehicule pe drumurile publice pentru o perioadă de 30 de zile.
Așadar, tânărul cu permisul luat de o lună a rămas deja fără permis.
"Deși mesajul de fermitate în aplicarea legii este unul cât se poate de clar și obiectiv, în continuare șoferi iresponsabili încalcă legea și pun în pericol viața proprie, dar și a altor persoane prin gesturi ce nu respectă măcar o proporționalitate logică între gravitatea abaterii rutiere, urmările în plan juridic și potențialele consecințe tragice.
Neoprirea la semnalul regulamentar al polițistului rutier nu este doar o contravenție și un act de sfidare a legii și autorității, ci poate atrage consecințe dintre cele mai grave pentru șoferul care încalcă legea, pasagerii din vehiculul acestuia, alți participanți la trafic (șoferi sau pietoni) și chiar pentru polițiștii care vor desfășura activități de interceptare și oprire.
Urmărirea vehiculului care nu oprește la semnalul polițistului generează riscuri suplimentare pe fondul dezvoltării unor viteze superioare de deplasare, presiune psihică suplimentară în condiții asociate de multe ori și consumului de alcool sau substanțe interzise de către șoferi", a atras atenția comisarul-șef Ionuț Epureanu.
El a subliniat că în acest caz polițiștii ar fi putut folosi la un moment dat și armamentul din dotare, însă colegii au preferat să amâne momentul și să apeleze la toate metodele pentru a opri mașina suspectă cu consecințe minime.